H[emmingus], diuina miseracione episcopus Aboensis, discretis et dilectis in Christo vniuersis et singulis, clero et populo, Nylandiam inhabitantibus in iure Helsingonico jn Domino dileccionem et salutem. Relatum est nobis per homines fidedignos, quod olim orta contencione inter clericos et laycos super mathskuth, quod in rebus diuersis exhibebatur, videlicet in pane, carnibus, siccis piscibus et butiro, — nam habentibus aliquid istorum alia defecerunt, et inde vexacionem non modicam per suspensionis et interdictj et excommvnicacionis sentenciam pertulerunt — diffinitum erat per espiscopum, qui tunc erat, ex communi consensu cleri et populi, x marchas butirj [loco] predictarum rerum diversarum fore annuatim a quolibet rustico exhibendas. Cum igitur similis controuersia, prohdolor, nunc suborta consimilj remedio dinoscitur indigere, decreuimus, illas x marchas butiri nunc, sicut prius, loco mathskuth fore sine contradiccione qualibet exhibendas, non obstante, quod dominus noster rex, per maliuolos pacis emulos informatus, se verbaliter de isto negocio aliquantulam intromisit, non sentenciando, cum hoc non potuit eo, quod laycis, quamuis religiosis, disponendi de rebus ecclesie nulla attributa sit potestas, quos obsequendi astringit necessitas, non auctoritas inperandi; neque dominus noster archiepiscopus in presenti negocio aliquid immutauit, ad quem super talibus pertinet immutacio facienda, nisi prescripcio legittima clericos defensaret; a qua defensione consulimus et percipimus (ͻ: precip-) eos nunquam recedere, si velint penam debitam dilapidatoribus et jus ecclesiasticum negligentibus euitare. Idcirco de omnibus et singulis iam restantibus nunc et deinceps in futurum vos clerici predictum maskwt in butiro exigatis, contumaces per censuram ecclesiasticam compellendo, et vos layci hoc deuote et fideliter exhibere curetis, non curantes consilia maliuolorum, vobis pocius vexaciones atque dampna quam vtilitates et profectus [contractura?]. Jn Christo valete. Datum et diffinitum, ymo pocius reformatum anno Dominj mcccxlix, in octaua apostolorum Petri et Paulj, nostro sub secreto.